google/wiki40b huggingface dataset:
Valdas Sirutkaitis

Biografija

1975 m. baigė Vilniaus valstybinį universitetą. 1982 m. VVU apgynė fizikos ir matematikos mokslų kandidato (dabar – mokslų daktaro) disertaciją tema „Parametrinė šviesos generacija 0,7-10 μm srityje kaupiant pikosekundiniu fosfatinio stiklo lazeriu“ (vad. Algis Petras Piskarskas). 1997 m. VU apgynė habilituoto fizinių mokslų daktaro disertaciją tema „Impulsiniai pasyviai sinchronizuotų modų kietojo kūno lazeriai ir jų taikymas parametrinės šviesos generacijos tyrimuose“. Nuo 1995 m. VU Fizikos fakulteto Kvantinės elektronikos katedros docentas, nuo 2000 m. – profesorius.
Nuo 1975 m. dirba Kvantinės elektronikos katedroje, 1988–1997 m. buvo šios katedros vyresnysis darbuotojas, Lazerinių tyrimų centro vedėjas.
Mokslinį darbą dirbo Frankfurto prie Maino (Vokietija) ir Stenfordo (JAV) universitetuose.
Nuo 2007 m. – Lietuvos fizikų draugijos tarybos narys.

Mokslinė veikla

Svarbiausi darbai iš fizikinių vyksmų ultratrumpųjų šviesos impulsų kietojo kūno lazeriuose ir netiesinės optikos prietaisuose, modų sinchronizacijos reiškinių kietojo kūno lazeriuose, netiesinių šviesos reiškinių kristaluose. Šiuo metu užsiima optinių komponentų charakterizavimu. Beveik 300 mokslinių darbų autorius ir bendraautoris.
Algimantas Irnius

Algimantas Irnius (g. 1937 m. kovo 7 d. Kruopiuose) – Lietuvos gydytojas terapeutas, habilituotas biomedicinos mokslų daktaras.

Biografija

1965 m. baigė Vilniaus universitetą, 1982 m. medicinos mokslų daktaras
Nuo 1965 m. Vilniaus universiteto dėstytojas, nuo 1991 m. Vilniaus universiteto ligoninės Gastroenterologijos ir dietologijos klinikos vadovas, nuo 2004 m. Santariškių klinikų Gastroenterologijos ir dietologijos centro direktorius. Nuo 1985 m. profesorius.

Mokslinė veikla

Mokslinio darbo svarbiausia kryptis – kepenų ligų ir tulžies akmenligė diagnostikos ir gydymo būdai, patogenetiniai virškinimo ligų ryšiai. Sukūrė eksperimentinių modelių, padedančių tirti tulžies latakų ir žarnyno ligų sąveikos mechanizmus. 4 išradimų autorius.
Serbijos ir Juodkalnijos futbolo taurė

Serbijos ir Juodkalnijos futbolo taurė (iki 2003 m. vasario Jugoslavijos futbolo taurė) – pagrindinis taurės turnyras Serbijoje ir Juodkalnijoje. Vyko nuo 1992 m. iki 2006 m.
Plungės rajono savivaldybės taryba 2000–2003 m.

Veikla

Rajono meru išrinktas Vytautas Jonutis.
Plebiscitas

Lietuva

1991 metų vasario 9 dieną įvyko Lietuvos gyventojų visuotinė apklausa – plebiscitas. Daugiau kaip 90% balsavusiųjų, kurie sudaro per 76% visų turinčių aktyvią rinkimų teisę piliečių, pasisakė už nepriklausomą ir demokratinę Lietuvą.
Notarų kasa

Notarų kasa (vok. Notarkasse), dar gali būti žemės notarų kasa - notarų ir notariato darbuotojų pensinio ir socialinio aprūpinimo bei profesinės atsakomybės draudimo organizacija; viešosios teisės įstaiga. Veiklos geografija - Bavarija ir Pfalcas. Žemės notarų kasų - buvusios VDR žemės (Rytų Vokietija). Bvarijoje turi gilias tradicijas. Pvz., Notarkasee A.d.ö.R. įsteigta 1867 metais. Prižiūri Bavarijos teisingumo ministerija. Tikrina Bavarijos audito rūmai. Žemės notarų kasas - Saksonijos teisingumo ministerija ir atitinkamai Saksonijos audito rūmai. Veiklos teisinis pagrindas - Vokietijos notariato įstatymas (§ 113 Abs. 3 ,BNotO).
Dodge Caravan

Bendrai

Minivenai debiutavo 1983 metais kaip 1984 metų modeliai. Dodge Caravan buvo gaminamas ant Chrysler S platformos, kuri buvo prailginta Chrysler K platformos versija. 1987 metais pasirodė minivenas ant prailgintos platformos versijos, kuris buvo pavadintas Grand Caravan.
Minivenus sukūrė Lee Iacocca ir Hal Sperlich dar dirbdami Ford kompanijoje. Jie pasiūlė savo idėją Henriui Fordui II dar 1974 metais, tačiau jų pasiūlimas ir prototipas buvo atmesti. Manoma, kad minivenas turėjo vadintis "Maxivan". Kiek vėliau tuomet silpstanti Chrysler korporacija, Iacocca, Sperlich, bei kiti sukūrė miniveną pavadinimu T115. Minivenas buvo pakrikštytas Caravan ir Voyager vardais. Nuo minivenų gamybos pradžios 1983 metų pabaigoje iki 2005 metų vidurio buvo parduota virš 11 milijonų Chrysler, Dodge ir Plymouth minivenų. Pirmų gamybos metų Dodge Caravan yra eksponuojamas Henrio Fordo muziejuje.
Tobulasis skaičius

Tobulasis skaičius vadinamas skaičius, lygus visų savo daliklių, mažesnių už jį patį, sumai. Pavyzdžiui, 28 = 1 + 2 + 4 + 7 + 14. Keletas tobulųjų skaičių: 6, 28, 496, 8128.

Tobulųjų skaičių istorija

Senovės graikai žinojo tik pirmuosius keturis tobuluosius skaičius. Žymus graikų filosofas ir matematikas Nikomachas Gerazietis (I a.) rašė: „Tobulieji skaičiai gražūs. Tačiau žinoma, kad gražūs daiktai reti, netikusių yra pilna visur“. Tobulieji skaičiai buvo nepaprastai vertinami. Neveltui Biblijoje sakoma, jog pasaulis buvo sukurtas per 6 dienas – juk tai pirmas tobulasis skaičius! Netgi XII amžiuje bažnyčia teigė, kad sielos išganymui užtenka rasti penktąjį tobuląjį skaičių. Šis skaičius buvo surastas tik XV amžiuje. Tobulieji skaičiai dar nėra visiškai ištirti: nežinoma, ar jų baigtinis ar begalinis skaičius, kol kas nerasta nė vieno nelyginio tobulojo skaičiaus ir neįrodyta, kad jis neegzistuoja.
Al Ain FC

Istorija

Klubas įkurtas 1968 m. 
2017/2018 m. tapo šalies čempionais.
Dūmų uždanga

Dūmų uždanga – palei žemės ar vandens paviršių sudarytas dūmų debesis, skirtas paslėpti kareivius, kovos ar transporto mašinas, laivus, įtvirtinimus.
Dūmų uždangos paprastai sudaromos naudojant specialius dūmų skleidimo įtaisus (dūmines granatas, dūminius sviedinius, dūminius užtaisus, dūmų generatorius) arba kartais tiesiog padegus dūmijančias medžiagas. Dūmų skleidimo įtaisai gali būti tiesiog išmėtomi reikiamose vietose ar gali būti iššaunami (pvz., tankai paprastai turi dūminius granatsvaidžius). Taip pat uždangą gali sudaryti važiuojantis automobilis, tankas ar kita mašina su dūmų generatoriumi, kuri važiuodama paskui save palieka tirštą dūmų juostą.
Dūmų uždanga neleidžia pamatyti, kurie vietoje už uždangos yra galimi taikiniai. Šiuolaikiniai dūmų generatoriai gali sudaryti tokią dūmų uždangą, kuri blokuoja matymą infraraudonojoje spektro juostoje. Dūmų uždanga gali būti sudaroma tokia tiršta, kad blokuoja priešininko naudojamus lazerinius prietaisus – lazerinius taikinio rodiklius ar lazerinius tolimačius.
Karachodžos karalystė

Istorija

Kuomet Uigūrų kaganatą nusiaubė Jenisiejaus kirgizai ir 847 m. įkūrė Mongolų stepėje Kirgizų kaganatą, dalis uigūrų diduomenės masiškai migravo į kirgizų nekontroliuojamas teritorijas pietuose. Viena uigūrų grupė įsikūrė Turfano įduboje ir aplinkinėse teritorijose Tianšanio kalnuose, pietinėje Džungarijoje (su svarbiausiu miestu Bešbaliku) bei šiaurės rytų Altišahre (su svarbiausiu miestu Janči).
Pirmuoju valstybės kaganu tapo Ulug Tengrida, kilęs iš Uigūrų kaganų giminės. 856 m. jis gavo kagano titulą iš Tangų imperatoriaus. Vėlesnieji valstybės valdovai atsisakė tradicinio tiurkiško kaganų titulo, ir vietoj jo pasirinko unikalų idikuto (Īdīqūt) titulą. Karalystė klestėjo ekonomiškai prekybinio Šilko kelio dėka. Šiuo keliu į valstybę plūdo ir klestėjo Vidurinės Azijos kultūra.
XII a. II pusėje Idikutų valstybė pateko į Karakitajų chanato valdžią, tapdama jo vasale. 1211 m. Karakitajus užkariavus Mongolų imperijai, Karachodžos karalystė išlaikė autonomiją, tapdama mongolų vasale. Idikutai valdė toliau. Jie išsikovojo didelę pagarbą imperijoje, o uigūrai užėmė svarbius postus imperijos visuomenėje. Maždaug tada karalystės užimtas teritorijas pradėta vadinti Uigūristanu.
Po Mongolų imperijos padalinimo Karachodžos valstybė perėjo Čagatajaus ulusui. 1346 m. uluse prasidėjus vidaus krizei, Karachodžos idikutai trumpam tapo nepriklausomi. Apie 1390 m. karalystę nukariavo ir galutinai panaikino Mogulistanas.

Kultūra

Uigūrų karalystėje klestėjo Vidurinės Azijos kultūra. Svarbiausios religijos buvo valstybės remiamas manicheizmas ir budizmas. Čia jie pasiekė didžiausią suklestėjimą, o valstybė savo kultūra pranoko kitas tuometines uigūrų karalystes. To liudininkai – klestintis Karachodžos miestas, Bezekliko Tūkstančio Budų urvai su puikia sienų tapyba.
Valstybė buvo labai daugiaetniška, nes čia be etninių uigūrų gyveno haniai, sogdai ir kitos etninės grupės. Senajai uigūrų kalbai rašyti naudotas uigūrų raštas.
Koichi Toyama

Koichi Toyama jap. 外山 恒一 = Toyama Kōichi, g. 1970 m. liepos 26 d. Kagošimos prefektūroje) yra Japonijos gatvės muzikantas ir kraštutinis politinis aktyvistas, kandidatavęs į Tokijo gubernatoriaus postą 2007 m. Išgarsėjo provokacine kalba, pasakyta kandidatuojant į 2007 m. Tokijo gubernatorius, kuri vėliau pateko į YouTube ir labai išpopuliarėjo. Iš 14 kandidatų, Toyama surinko 15 059 balsus (0,27% visų balsavusiųjų) ir buvo aštuntas tarp 14 kandidatų. Koiči kalbos filmuotą medžiagą naudojo britų atlikėja M.I.A. savo koncertų Kala Tour atidarymuose.
2001-2002 m. buvo nuteistas ir kalėjo už šmeižtą.

2007 m. kandidatas į gubernatorius

Vedėjo apibūdintas kaip „kraštutinis kairysis antivalstybininkas“, Koiči savo prieštaringą kalbą pradėjo išvadindamas Japoniją „blogiausia šalimi“ ir atmesdamas bet kokias reformų galimybes. Pareikšdamas, kad didžioji dauguma basluotojų yra jo „priešai“, kvietė sukilti mažumą, o kalbą užbaigė raginimu nuversti Japonijos vyriausybę ir parodydamas trečiąjį pirštą priešais kamerą.
Kitoje, 2008 m. Koiči filmuotoje medžiagoje pateikiamas autoriaus monologas, kuriame jis kaltina JAV pasauline hegemonija ir skundžiasi, kad nors jis besąs jo taip vadinamos Amerikos 51-os valstijos pilietis, jis neturi teisės balsuoti, jau nekalbant apie tai, kad neleidžiama kandidatuoti rinkimuose.
Viziris

Viziris (arab. وزير (vazir) 'ramstis; padėjėjas') − Osmanų imperijos vyriausybės vadovo arba jo patarėjo titulas, savotiškas ministras pirmininkas. Pats žodis yra kilęs iš persų kalbos.
Osmanų Turkijoje didysis viziris vadovavo vyriausybei; sultono vardu leido įsakymus (fermanus), sudarydavo taikos sutartis.
Albanija vaikų Eurovizijos dainų konkurse

Istorija

2012 m. rugpjūčio 14 d. Albanijos nacionalinis transliuotojas Radio Televizioni Shqiptar (RTSH) paskelbė, kad šalis debiutuos 2012 m. vaikų „Eurovizijos“ dainų konkurse Amsterdame, Nyderlanduose. Tais metais RTSH surengė atranką „Junior Fest 2012“, kurią laimėjo Igzidora Gjeta su daina „Kam një këngë vetëm për ju“. Debiutas vaikų „Eurovizijoje“ nebuvo sėkmingas – jame užėmė 12-ą vietą, surinkusi 35 taškus. Tai blogiausias Albanijos rezultatas konkurso istorijoje.
2013 m. rugsėjo 27 d. RTSH paskelbė, kad šalis pasitraukia iš 2013 m. konkurso, pasitraukimą lėmė finansinės ir organizacinės problemos. Vėliau Albanija praleido 2014 m. konkursą Maltoje, o 2015 m. kovo mėn. RTSH paskelbė apie savo sugrįžimą į konkursą. Šalies atstove tapo Mishela Rapo su daina „Dambaje“, laimėjusi nacionalinę atranką „Festivali i Këngës për Femije“. 2015 m. vaikų „Eurovizijoje“ Mishela Rapo su 93 taškais užėmė penktąją vietą, o tai geriausias šalies pasirodymas iki šiol.
2016 m. šaliai atstovavo Klesta Qehaja. Jos daina „Besoj“ (liet. Tikėk), užėmė 13-ą vietą. Po metų Ana Kodra su daina „Don't Touch My Tree“ (liet. Neliesk mano medžio) užėmė tokį patį rezultatą.
Radijo galaktika

Radijo galaktika skleidžia labai intensyvią radijo diapazono spinduliuotę, kuri daug kartų pranoksta įprastos galaktikos radijo spinduliavimą. Tipinės radijo galaktikos spinduliavimas radijo bangų ruože yra nuo 100 iki 1 milijono kartų galingesnės už mūsų Paukščių Tako galaktikos. Šis radijo spinduliavimas yra sinhrotroninis. Radijo galaktikos priklauso aktyviųjų galaktikų grupei. Pačios artimiausios galingos radijo galaktikos yra NGC 5128 (Kentauro A), Gulbės A, M 87 (Mergelės A).

Galaktikos požymiai

Pirmą kartą aktyvosios galaktikos atrastos 1940 m. Astronomai pastebėjo, kad kai kurios tolimosios galaktikos skleidžia ne tik optinę šviesą, bet ir radijo bangas.
Radijo bangos daugiausia sklinda iš kompaktiškos srities galaktikos centre ir dviejų milžiniško dydžio elementariųjų dalelių čiurkšlių, nukreiptų nuo galaktikos centro į priešingas puses. Vienintelis šiandien žinomas energijos šaltinis, pajėgus išlaisvinti tokį galingą spinduliavimą, yra didžiulė juodoji skylė.
Kuresarės rotušė

Kuresarės rotušė - rotušė Kuresarėje (Estija). XVII a. pastatė švedas Magnus Gabriel De la Gardie. Pastatas Šiaurės šalių baroko stiliaus. Rotušė pastatyta nuo 1654 iki 1670 m. 1786-1787 m. pastatas atnaujintas. Rotušės bokštas buvo 1847-1931 m. Rotušės salės yra 5,5 m ilgio ir 7,8 metrų pločio. Yra senovinis užrašas (lot. Semper officio fungitur utilitati hominum consulens et societati. Anno MDCLXX).
Princo Patriko sala

Princo Patriko sala (pranc. Île du Prince-Patrick, angl. Prince Patrick Island) viena iš didžiausių ir sunkiausiai pasiekiamų Kanados Arktinio salyno salų. Sala priklauso Kanadai, Šiaurės Vakarų teritorijai. Sala užima 15 848 km², tai 55-ta sala pagal dydį pasaulyje. Pirmą kartą ištyrinėta – 1853 metais, dabar, dėl savo atšiaurių salygų – neapgyvendinta. Salos aukštis 277 m. Pietuose yra kita didelė Melvilio sala.
Vekšės savivaldybė

Valdymas

Kristianstado savivaldybės atstovaujantis organas yra Savivaldybės taryba (Kommunfullmäktige), kas ketverius metus renkama iš 61 nario pagal proporcinę rinkimų sistemą. Vieną dieną renkama savivaldybės taryba, regiono taryba ir Riksdagas (parlamentas).
Savivaldybės taryba sudaro 15 narių, atstovaujančių visoms į tarybą išrinktoms partijoms, Vykdomąjį komitetą, kuriam pavaldžios visos savivaldybės tarnybos.

Istorija

1919 m. įkurtos Vekšės rytų pakrantės ir Viekšio žemės komunos. 1940 m. jos sujungtos į vieną. 1952 m. komunų reforma Švedijos savivaldybių skaičių sumažino nuo 2281 iki 816. Vekšės komunoje gyvenviečių skaičius taip pat padidėjo. 1971 m. savivaldybės dar kartą sustambintos, po reformos jų liko 277. 2007 m. Kristianstado savivaldybėje buvo 14 miestų ir kaimų.
Savivaldybės herbu tapo Viekšio herbas, patvirtintas 1939 m. Sidabriniame lauke virš ežero bangų vaizduojamas stovintis Šventasis Zigfridas raudonais drabužiais, laikantis auksinę vyskupo lazdą, o kairėje rankoje auksu tviskančią bažnyčią.
Grąžtas

Grąžtas – pjovimo įrankis, skirtas cilindrinėms skylėms išgręžti. Grąžtai įstatomi į specialų įrankį, vadinamą gręžtuvu, kuris suka grąžtą ir suteikia jam ašinę jėgą skylei išgręžti. Grąžtai gaminami standartinių dydžių. Būna ir specialių grąžtų, kurie skirti necilindrinėms skylėms gręžti.

Spiraliniai grąžtai

Spiraliniai grąžtai yra dažniausiai gaminamas grąžtų tipas. Jais galima gręžti skyles metale, plastike, medyje ir akmenyje.
Spiralinį grąžtą išrado Stephen Ambrose Morse 1861 m. Savo išradimui jis 1863 m. balandžio 7 d. JAV gavo patentą.
Spiraliniai grąžtai gaminami įvairaus skersmens – nuo 0,05 mm iki 100 mm. Tokių grąžtų ilgis gali siekti iki 1000 mm.
Esminę įtaką grąžto darbui turi pjaunančiųjų plokštumų geometrija ir aštrumas. Buityje naudojami grąžtai paprastai negalandami, nes tai sudėtinga, o grąžtų kaina nėra didelė. Didesnių grąžtų galandimui naudojami specialūs prietaisai.
Gali būti gaminami specialios geometrijos grąžtai bei naudojamos įvairios medžiagos grąžto gamybai, jei tai būtina specifinei įrangai arba medžiagoms, tačiau tiek buitiniams, tiek pramoniniams tikslams paprastai naudojami greitapjovio plieno grąžtai.
Grąžtų viršūnė galandama skirtingu kampu, priklausomai nuo to kokioms medžiagoms grąžtas yra skirtas.

Betono, plytų, akmens grąžtai

Šioms medžiagoms gręžti skirti grąžtai turi specialų kietlydinio antgalį.
Algirdas Lukoševičius

Biografija

Mokėsi Kalvarijos vidurinėje mokykloje. 1957 m. baigė Lietuvos žemės ūkio akademiją. 1962 m. žemės ūkio mokslų kandidatas.
1961–2002 m. dirbo Lietuvos sodininkystės ir daržininkystės institute (iki 1987 m. Vytėnų sodininkystės ir daržininkystės bandymų stotis). 1965–1967 m. dėstė Lietuvos žemės ūkio akademijoje, 1968–1975 m. Vilniaus universiteto Kauno vakariniame fakultete; 1971 m. docentas.  Nuo 1992 m. Lietuvos katalikų mokslų akademijos narys.

Mokslinė veikla

Mokslinių tyrimų sritis – sodo augalų selekcija. Pirmas Lietuvoje pradėjo trešnių selekcijos darbus. Sukūrė 12 kriaušių, 12 slyvų, 11 trešnių, 2 vyšnių veisles, kurios auginamos ne tik Lietuvoje, bet ir Latvijoje, Švedijoje, Norvegijoje, Baltarusijoje ir kt. šalyse. Iš jų tinkamiausiomis Lietuvoje auginti pripažintos kriaušių veislės „Alnora“ (2002 m.), „Aluona“ (2002 m.), „Lukna“ (2002 m.), slyvų „Rausvė“ (1997 m.), „Aleksona“ (2001 m.), „Jūrė“ (2002 m.), trešnių „Vytėnų rožinė“ (1996 m.), „Vytėnų juodoji“ (1997 m.), „Vytėnų geltonoji“ (1999 m.), vyšnių „Vytėnų žvaigždė“(1996 m.), „Notė“ (2001 m.).
Acetilenas

Gamyba

Pagrindinė žaliava acetileno gamybai yra kalcio karbonatas (CaCO₃) ir anglis. Kalcio karbonatas pirmiausia paverčiamas kalcio oksidu, o anglis koksuojama. Tuomet, reaguojant šioms dviem medžiagoms, gaunamas kalcio karbidas ir anglies monoksidas:
CaO + 3C \to CaC_2 + CO 
Kalcio karbidas tam tikru metodu reaguodamas su vandeniu sudaro acetileną ir kalcio hidroksidą. Šią reakciją 1862 m. atrado vokiečių chemikas Frydrichas Vohleris (Friedrich Wöhler).
CaC_2 + 2H_2O \to Ca(OH)_2 + C_2H_2
Kalcio karbido sintezė vyksta tik aukštoje, apie 2000 °C temperatūroje.
Acetilenas taip pat gaminamas dalinai deginant metaną arba krekinguojant naftą.

Cheminės savybės

Normaliomis sąlygomis acetilenas yra bespalvės, mažai tirpios vandenyje lengvesnės už orą dujos.
Vandenyje, kuriame yra gyvsidabrio druskų ir kitų katalizatorių, sudaro acto aldehidą (acetaldehidą).
Daugiau nei 400 °C temperatūroje (kuri yra gana maža anlgiavandeniliams), prasideda pirolizė. Pagrindiniai reakcijos produktai - dimerizuotas vinilacetilenas ir benzenas. 900 °C temperatūroje pagrindinis reakcijos produktas - suodžiai.
Acetileno polimerizacija kartu su Ziegler-Natta katalizatoriais sukuria poliacetileno grandinėlę. Tai buvo pirmasis atrastas organinis puslaidininkis. Reakcija su jodu sukuria labai laidžią medžiagą.

Naudojimas

Didžioji dalis pagaminamo acetileno naudojama kitų cheminių elementų sintezei. Maždaug penktadalis – suvirinimo ir pjovimo darbams acetileną deginant.
Acetilenas pasižymi itin aukšta liepsnos temperatūra - apie 3300 °C, ir išskiria 11,8 kJ/g šilumos (palyginimo lentelė). Acetilenas yra trečias pagal liepsnos temperatūrą iš bendrai naudojamų medžiagų. Pirmos dvi - cyanogen (4525 °C) ir dicyanoacetylene (4990 °C).
Kartais acetilenas naudojamas acetileno lempoms, kurios pritaikomos šachtose ar tyrinėjant urvus. Lempose acetilenas gaunamas iš rezervuaro lašinant vandenį ant kalcio karbido (CaC₂) granulių.
Jurga Šeduikytė

Biografija

Gimė Klaipėdoje, Gyveno Šiluvoje, Telšiuose. Jurga Šeduikytė gimė muzikantų šeimoje ir iki antros klasės gyveno Telšiuose. Mokėsi Telšių 4-oje vidurinėje mokykloje. Vėliau persikėlė į Palangą, kur baigė vidurinę mokyklą ir muzikos mokyklos fortepijono klasę. Studijavo Vilniaus Universitete, kur įgijo žurnalistikos bakalauro ir ryšių su visuomene magistro diplomus.
2002 m. sėkmingai dalyvavo jaunųjų vokalistų konkurse Fizz Superstar. Tais pačiais metais Dingau pseudonimu pradėjo koncertuoti su merginų roko grupe Muscat. 2004 m. Jurga atliko pagrindinius vaidmenis miuzikluose Ugnies medžioklė su varovais ir Tadas Blinda. 2004–2006 m. LRT muzikinės laidos „Lietuvos dainų dešimtukas“ ir nacionalinės „Eurovizijos“ dainų konkurso atrankos vedėja kartu su Rolandu Vilkončiumi.
2005 m. Jurgos sceniniu vardu pradėjo solo muzikinę karjerą. Tų pačių metų pavasarį pristatyta daina Nebijok buvo grojamiausias kūrinys Lietuvos radijo stočių eteryje, o Jurga tapo viena populiariausių atlikėjų. 2005 m. liepą Jūros šventės metu Klaipėdoje vykusiame koncerte Jurga gyvai atliko savo dainas iš būsimo albumo. Rugsėjo 16 d. išleistas pirmasis atlikėjos albumas Aukso pieva, kurį prodiusavo Andrius Mamontovas. Albumo dainų muziką ir žodžius kūrė pati Jurga, išskyrus Andriaus Mamontovo parašytą Kai pamirši tu mane ir Laisvė.
2006 m. pradžioje vykusiuose Lietuvos muzikiniuose apdovanojimuose Jurga Šeduikytė pelnė daugiausia apdovanojimų už 2005 m. pasiekimus įvairiose kategorijose.
2007 m. balandžio 19 d. pristatytas ir pradėtas platinti ilgai lauktas Jurgos antrasis albumas Instrukcija, per 2 savaites tapęs auksiniu. 2007 m. liepos 21 d. Jurga laimėjo pagrindinį prizą tarptautiniame Baltijos dainos muzikos festivalyje Karlshamne, Švedijoje. Atlikėjos pergalinga daina tapo anglų kalba atliekamas kūrinys 5th Season iš albumo Instrukcija. 2007 m. lapkričio 1 d. Jurga sulaukė pripažinimo Miunchene vykusiuose MTV Europe Music Awards 2007 apdovanojimuose. Ji iš Justino Timberlake’o rankų gavo MTV apdovanojimą Best Baltic Act nominacijoje, į kurį pretendavo geriausios 2007 m. Baltijos šalių grupės ir atlikėjai.
2008 m. rugpjūčio 28 d. Jurga su savo draugu Suicide DJs vokalistu Vidu Bareikiu susilaukė sūnaus Ado.
2009 m. rugpjūčio 26 d. Jurga susituokė su savo draugu Suicide DJs vokalistu Vidu Bareikiu.
2017 m. išleido albumą „Not Perfect“. Albumo pristatymą surengė 2017 m. balandžio 20 d. koncertų salėje Compensa.
Lietuvos moterų imtynių rinktinė

Lietuvos moterų imtynių rinktinė – nacionalinė šalies moterų rinktinė, Lietuvai atstovaujanti imtynių tarptautinėse varžybose. Rinktinės veiklą koordinuoja Lietuvos imtynių federacija. Išskiriamos suagusiųjų, jaunimo ir jaunių rinktinės.
Bronius Babkauskas

Biografija

1938–1940 m. Kaune lankė Darbo rūmų vaidybos studiją (vadovas Juozas Miltinis). 1940–1975 m. Panevėžio dramos teatro aktorius. Nuo 1953 m. kartu vaidino kino ir televizijos filmuose.
Nusižudė.  Palaidotas Panevėžio Ramygalos g. kapinėse. Antkapinio paminklo autorius skulpt. J. Lebednykas, archit. R. Eigelis.  Sūnūs: aktorius Aurimas Babkauskas, Ramūnas Babkauskas.
Pasak Laimono Tapino, Bronius Babkauskas buvo iš tų retų kino aktorių, kurie beveik nepatyrė nesėkmių; net ir labai vidutiniuose filmuose jo sukurtas vaidmuo dažnai tapdavo estetine vertybe.